Björgunarsveitarmaðurinn fýkur yfir Suðurstrandarveg.facebook / skjáskot Erfiðar aðstæður hafa verið á Suðurnesjum síðustu klukkustundir en mikill veðurofsi er í Keflavík og Grindavík . Þó er eitthvað búið að lægja og hefur útköllum fækkað aðeins . Þá er mikið fok í Keflavík og er búið að loka fyrir alla umferð við Víkurbraut og hafnarsvæðið í Keflavík . Mikið er um lausa muni sem fjúka og geta þeir valdið miklum skemmdum á ökutækjum og slasað fólk verði það fyrir fjúkandi munum . „ Það tók svona tvær klukkustundir að hjálpa þeim aftur í bæinn vegna þess að það sást ekki fyrir framan húddið á bílnum . Við þurftum að keyra eftir GPS tækjum eftir þjóðveginum , “ sagði Otti Rafn Sigmarsson , björgunarsveitarmaður í Grindavík í samtali við fréttastofu Vísis en hann náði merkilegu myndbandi af björgunarsveitarmanni fjúka þvert yfir Suðurstrandarveg þegar björgunaraðgerðir stóðu þar yfir . Koma þurfti tveimur bílum til aðstoðar þar sem fólkið þurfti að stöðva bílana á veginum og treysti sér ekki til að halda lengra vegna veðurofsa . Varla sást fram fyrir bílana vegna éljagangs og segir Otti að stikur hafi ekki sést við vegi fyrr en komið var alveg upp að þeim . Einn mannanna sem var fastur í öðrum bílnum á Suðurstrandavegi hafði beðið þar í þrjá til fjóra klukkutíma áður en hann hafi ákveðið að hringja og biðja um aðstoð . Þá hafi þeim hætt að lítast á blikuna . Þá segir hann að björgunarsveitarmanninum sem sést á myndbandinu hafi ekki orðið meint af fokinu , hann hafi náð að stoppa þegar hann var rétt kominn úr mynd . Hann hafi þó orðið skelkaður enda hafði hann ekki búist við því að takast á loft . Otti segir að aðgerðir björgunarsveitarinnar hafi gegnið vel í kvöld og sveitin hafi náð að halda í við verkefnin hingað til . Bæði hafi verkefnin falist í óveðursaðstoð , þar sem björgunarsveit er kölluð til m.a. vegna brotinna rúða eða fjúkandi þakplatna og svo björgunaraðgerðir líkt og á Suðurstrandavegi . Hann segir þó ekki marga hafa verið á vappi , hvorki inni í bænum né á utanbæjarvegum . Þó hafi verkefnin verið mörg en engin slys hafi orðið á fólki .